Innspill om stillingsplanen, faggruppe for nyere historie  

Vi mener forvaltningen av historiefaget på IAKH i årene fremover bør baseres på hensynet til (a) undervisningsbehov og undervisningsmuligheter, (b) forskningsutvikling, forskningssamarbeid og kreative forskningsmiljøer, og (c) virksomhetens offentlige interesse og samfunnsnytte i et bredere tidsperspektiv. Dette er bakgrunnen for dette innspillet om stillinger som førsteamanuenser i historie ved IAKH. Vår faggruppe vil få flest avganger, og innspillet prøver å samordne noen av våre felles synspunkter. Det presiseres likevel at alle enkeltmedlemmene i vår faggruppe som tidligere har sendt inn konkrete stillingsforslag, fortsatt vil stå ved disse. 

Vi har tre generelle ønsker:
- Det bør stilles krav om at søkerne skisserer konkrete fremtidsplaner for stillingene, både om mulige forskningsprosjekter og om undervisningstiltak knyttet til bachelor- og masterprogram i historie. 
- Kompetanse i både norsk og transnasjonal/internasjonal historie skal kunne kreves. 
- Presisering av søkernes pedagogiske erfaring og dyktighet må tillegges betydelig vekt også i selve utlysningene.

Videre er det enighet om følgende minimum av stillinger: 
1) 1 stilling med forskerkompetanse i nyere norsk historie etter ca. 1800.
2) 1 stilling med forskerkompetanse i nyere økonomisk historie, ca. 1750-1940. 

Dette vil vi begrunne slik: 

[bookmark: _GoBack]1) Etter de fremtidige avgangene i vår faggruppe vil det kunne oppstå et kraftig press på undervisning og veiledning i nyere norsk historie. Men en stilling på dette området vil også gi muligheter for tettere faglig samarbeid, både på IAKH og UiO og utenfor. Vi må videre anta at det fortsatt vil være stor etterspørsel etter historisk kompetanse i moderne norsk historie, ikke minst i samfunnsdebatten. Dette stiller særlige krav til landets største historikermiljø. 

2) Undervisning og forskning i strukturer som ligger til grunn for det moderne samfunnet, bør fortsatt være et hovedfelt i historiefaget. Vi kan ikke risikere at de kommende avgangene svekker denne faglige grunnmuren, selv om feltet ikke skal forstås statisk og må tilpasses nyere teknologiske, demografiske og geopolitiske endringer. Likevel bør ikke en ny stilling avgrenses for strengt, slik at den kan favne både norsk og internasjonal historie.

Endelig vil en betydelig del av faggruppen kunne støtte et forslag 3): 1 stilling med forskerkompetanse i moderne kulturhistorie etter ca. 1900. Det er i dag økende interesse både blant studenter og i samfunnet som helhet for temaer knyttet til moderne kulturelle fenomener, som anvendelsen av historie i minnekultur, massekultur og medier, lærdomshistorie og kulturoverføring, og det som mer allment kalles identitetspolitikk. Derfor kan det argumenteres for å øke vår faglige kompetanse på slike felter, blant annet for skape bedre forståelse for de historiske betingelsene for moderne kulturformer. I dag er det flere både i vår faggruppe og på IAKH for øvrig som arbeider med kulturhistoriske temaer. En ny stilling vil kunne styrke miljøer som allerede er i god utvikling. 

Samtidig vil hele vår faggruppe stille seg bak et ønske om at IAKH fremover sørger for fortsatt faglig sikring så vel som fornyelse på alle felter som (a) er tilstrekkelig etterspurt blant studentene, (b) er godt egnet for faglig samarbeid på IAKH, UiO og eksternt, og (c) svarer på samtidens behov for historiske perspektiver på aktuelle samfunnsspørsmål.         
